b'\n_START_ARTICLE_\nLight novel\n_START_PARAGRAPH_\nEn light novel (\xe3\x83\xa9\xe3\x82\xa4\xe3\x83\x88\xe3\x83\x8e\xe3\x83\x99\xe3\x83\xab raito noberu) er en form for japansk roman, der prim\xc3\xa6rt er rettet mod b\xc3\xb8rn og unge, der g\xc3\xa5r i mellemskolen og gymnasiet. Navnet kan overs\xc3\xa6ttes som "let roman", og det japanske originalnavn er da ogs\xc3\xa5 den japanske l\xc3\xa6sem\xc3\xa5de for de tilsvarende engelske ord, idet det man dog ofte ogs\xc3\xa5 kalder dem for ranobe (\xe3\x83\xa9\xe3\x83\x8e\xe3\x83\x99). En light novel er typisk p\xc3\xa5 under 40.000-50.000 ord, sj\xc3\xa6ldent l\xc3\xa6ngere end 200 sider, trykkes typisk i bunkobon-format (10,5 x 14,8 cm) og er ofte illustreret. Teksten offentligg\xc3\xb8res ofte som serie i antologimagasiner, f\xc3\xb8r den bliver samlet i bogform.\n_START_SECTION_\nDetaljer\n_START_PARAGRAPH_\nLight novels er en udvikling af triviallitteratur-magasiner. I 1970\'erne havde de japanske af disse skiftet deres omslag fra den klassiske stil til de popul\xc3\xa6re i animestil og for at gl\xc3\xa6de l\xc3\xa6serne, begyndte de at inds\xc3\xa6tte illustrationer i begyndelsen af hver historie og medtage artikler om popul\xc3\xa6re film, animeer og videospil. Indholdet blev ogs\xc3\xa5 p\xc3\xa5virket af popul\xc3\xa6re film s\xc3\xa5 som Star Wars. Fort\xc3\xa6llingerne udvikledes for at passe til de nye generationer og blev fuldt illustrerede i den popul\xc3\xa6re stil._NEWLINE_Nu om stunder g\xc3\xa5r light novels som serier i litteraturmagasiner s\xc3\xa5 som Faust, Gekkan Dragon Magazine, The Sneaker og Dengeki hp eller i franchise-magasiner som Comptiq og Dengeki G\'s Magazine. Efterf\xc3\xb8lgende bliver de popul\xc3\xa6re serier s\xc3\xa5 samlet bind, og en del bliver desuden omsat til manga, anime og spillefilm. Light novels som s\xc3\xa5dan er dog ogs\xc3\xa5 blevet popul\xc3\xa6re og udgiverne er konstant p\xc3\xa5 udkig efter nye talenter. Et vigtigt element er i den forbindelse afholder konkurrencer, hvor vinderne typisk modtager pengepr\xc3\xa6mier og f\xc3\xa5r deres v\xc3\xa6rker offentliggjort. Dengeki Novel Prize er den st\xc3\xb8rste blandt disse konkurrencer med over 6.500 indsendte bidrag \xc3\xa5rligt (2013)._NEWLINE_Light novels udgives som lavpris paperbacks. F.eks. koster The Melancholy of Haruhi Suzumiya 562 yen (inkl. 8\xc2\xa0% moms) i Japan, hvilket svarer til den almindelige pris p\xc3\xa5 paperbacks, light novels og almindelig litteratur. I 2007 blev det ansl\xc3\xa5et, at markedet for light novels var p\xc3\xa5 20 mia. yen, og at der blev udgivet omkring 30 mio. eksemplarer \xc3\xa5rligt. Det er dog ikke j\xc3\xa6vnt fordelt mellem forlagene for Kadokawa Group Holdings, der ejer store m\xc3\xa6rker som Kadokawa Sneaker Books og Dengeki Books, st\xc3\xa5r alene for mellem 70 og 80\xc2\xa0% af markedet. Der bliver dog stadig en p\xc3\xa6n sjat tilovers de andre, for allerede i 2009 solgte light novels samlet for 30,1 mia. yen svarende til ca. 20\xc2\xa0% af alle solgte paperbacks i bunkobon-format i Japan._NEWLINE_Mange japanke light novels er ogs\xc3\xa5 blevet oversat til andre sprog som f.eks. engelsk. Her er de typisk blevet udgivet med format som almindelige paperbacks eller omtrent som manga-tankoubon, men fra april 2007 begyndte Seven Seas Entertainment som den f\xc3\xb8rste at udgive light novels i deres oprindelige japanske format, 10,5 cm x 15,0 cm. Andre forlag der udgiver light novels p\xc3\xa5 engelsk t\xc3\xa6ller Tokyopop, Viz, DMP, Dark Horse, Yen Press, og Del Rey Manga. Grundl\xc3\xa6ggeren af Viz Media, Seiji Horibuchi antager, at det amerikanske marked for light novels vil opleve en stigende popularitet i stil med det for japanske subkulturer, n\xc3\xa5r det engang er blevet anerkendt af publikum.\n_START_SECTION_\nHistorie\n_START_PARAGRAPH_\nPopul\xc3\xa6r litteratur har en lang tradition i Japan. Billig triviallitteratur havde s\xc3\xa5ledes eksisteret i flere \xc3\xa5r, men 1975 anses af nogle for den symbolske start p\xc3\xa5 light novels historie. Det \xc3\xa5r blev Sonorama Bunko skabt, den f\xc3\xb8rste af flere der udgav poplitteratur-paperbacks, der mindede om moderne light novels i poetisk forstand. Science fiction- og horrorforfattere som Hideyuki Kikuchi og Baku Yumemakura startede deres karriere med disse._NEWLINE_I 1980\'erne tog Tanaka Yoshikis episke romaner Legend of Galactic Heroes og Heroic Legend of Arslan det unge japanske publikum med storm. Ogs\xc3\xa5 de RPG-inspirede Record of Lodoss War-romaner blev popul\xc3\xa6re og blev ligesom de andre senere animeret. 1990\'erne b\xc3\xb8d p\xc3\xa5 hitserien Slayers, der blandede fantasy-RPG-elementer med komedie. Nogle \xc3\xa5r senere grundlagde MediaWorks m\xc3\xa6rket Dengeki Bunko, der endnu i dag udgiver velkendte light novel-serier. Boogiepop-serien var deres f\xc3\xb8rste store hit, som snart efter blev animeret, og som gjorde mange seere interesseret i litteratur. Light novels var dog stadig en lille verden, hvor forfatterne kun langsomt modtog stigende opm\xc3\xa6rksomhed, men omkring 2006 skete der et boom. Med Haruhi Suzumiya-seriens store succes steg antallet af forlag og l\xc3\xa6serne, der var interesserede i light novels, nu med raketfart._NEWLINE_I 2010\'erne er light novels blevet en vigtig del af den japanske 2D-kultur. Antallet af udgivne light novel-serier stiger \xc3\xa5r for \xc3\xa5r, kendte kunstnere fra hjemmesiden pixiv illustrerer dem, og de mest succesfulde v\xc3\xa6rker bliver animeret og omsat til manga og spillefilm.'